Source: https://ec.europa.eu/civiljustice/bankruptcy/bankruptcy_ger_mt.htm
Timestamp: 2019-08-23 02:37:25+00:00
Document Index: 1388830

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Falliment - Ġermanja
Kummissjoni Ewropea > NGE > Falliment > Ġermanja
L-aħħar aġġornament: 15-03-2007
Falliment - Ġermanja
1. Liema huma t-tipi differenti ta’ proċedura legali tal-falliment u x’inhuma l-għanijiet tagħhom?
2. X’inhuma l-kondizzjonijiet għall-ftuħ ta’ kull tip ta’ proċedura legali tal-falliment?
8. X’inhi l-proċedura tar-riorganizzazzjoni?
9. X’inhi l-proċedura ta’ l-istralċ?
10. X’inhuma l-kundizzjonijiet għall-għeluq tal-proċedura?
Il-liġi Ġermaniża dwar il-falliment tirrikonoxxi biss proċedura tal-falliment waħda. L-għan tagħha hija biex il-kredituri jiġu sodisfatti ugwalment bl-aħjar mod (§ 1 S.1 Insolvenzordnung [InsO]). Il-proċedura tal-falliment titmexxa skond ir-regoli legali dwar l-amministrazzjoni, il-valutazzjoni u t-tqassim ta’ l-assi tal-falliment (l-hekk imsejħa proċedura tal-falliment regolari). Iżda l-parteċipanti tal-proċedura jistgħu wkoll jiddeterminaw xi regoli oħrajn fl-iskema tal-falliment, speċjalment għall-manteniment tal-kumpanija.
Il-proċedura tal-falliment trid tagħti l-possibilità ta’ bidu finanzjarju ġdid (l-hekk imsejjaħ ‘fresh start’) lill-persuni naturali. Għalhekk, wara li tingħalaq il-proċedura tal-falliment jistgħu jinħafru d-djun li għadhom iridu jitħallsu (l-hekk imsejjaħ Restschuldbefreiung).
Proċedura tal-falliment tista’ tinfetaħ b’relazzjoni għall-assi ta’ kull persuna legali jew naturali, anke jekk m’hix attiva fin-negozju (l-hekk imsejjaħ konsumatur). L-ewwelnett trid issir applikazzjoni biex tinfetaħ proċedura tal-falliment. Din tista’ ssir mid-debitur jew minn xi kreditur. Entitajiet tal-gvern ma jistgħux jissottomettu applikazzjoni. Kumpaniji pubbliċi huma obbligati li jissottomettu applikazzjoni fil-każ ta’ falliment. Jekk isofru d-danni, jistgħu jressqu klejm għall-kumpens. Jekk jidher li huwa ġġustifikat, id-debitur jista’ jeħel piena.
Ir-raġunijiet għall-ftuħ ta’ proċedura tal-falliment huma n-nuqqas ta’ kapaċità li jitħallsu d-djun u/jew dejn eċċessiv. In-nuqqas ta’ kapaċità li jitħallsu d-djun ifisser li d-debitur ma jistax jissodisfa l-obbligi finanzjarji tiegħu (§ 17 para. 2 InsO). Id-dejn eċċessiv jeżisti meta l-assi tad-debitur ma jkoprux l-obbligi finanzjarji tiegħu (ara § 18 para. 2 InsO). Meta l-assi tad-debitur jiġu vvalutati, il-kumpanija għandha xxolji jekk dan jidher f’loku minħabba ċ-ċirkostanzi. Il-periklu li se tintilef il-kapaċità li jitħallsu d-djun huwa biżżejjed biex issir applikazzjoni għall-falliment min-naħa tad-debitur (§ 18 para. 1 InsO).
Sabiex il-qorti u d-debitur ikunu protetti minn applikazzjonijiet sottomessi b’nuqqas ta’ ħsieb jew biss minħabba possibilità li se jsiru d-danni, kreditur li jissottometti applikazzjoni jrid juri li hija kredibbli, li teżisti raġuni għall-falliment u li għandu klejm.
Irid jiġi żgurat wkoll li l-finanzi biex ikopru l-ispejjeż tal-proċedura tal-falliment huma disponibbli. Għalhekk, applikazzjoni għall-ftuħ ta’ proċedura għandha tiġi rrifjutata jekk jidher li l-assi tad-debitur mhux se jkopru l-ispejjeż tal-proċedura (§ 26 para. 1 S. 1 InsO).
Jekk il-kondizzjonijiet jiġu sodisfatti, il-qorti tal-falliment tiddeċiedi li se tinfetaħ proċedura u d-dikjarazzjoni tagħha tkun ippubblikata. Il-qorti tieħu ħsieb li d-dikjarazzjoni tkun ippubblikata fuq l-internet (www.insolvenzbekanntmachungen.de ) jew fil-fuljett fejn jkunu ppubblikati d-dikjarazzjonijiet uffiċjali tal-qorti. Skond abbozz tal-liġi, huwa mistenni li fil-futur id-dikjarazzjonijiet uffiċjali kollha se jkunu ppubblikati biss fuq l-internet.
Il-qorti tal-falliment [Insolvenzgericht] għandha d-dmir li takkompanja u tissorvelja t-tmexxija skond il-liġi tal-proċedura tal-falliment. Dan ifisser li għandha tgħin lill-parteċipanti tal-proċedura billi tqassam l-informazzjoni u tarbitra fil-proċedura, sabiex jintlaħaq l-għan li l-konflitt jitmexxa mill-parteċipanti flimkien. Wara li tinfetaħ il-proċedura tal-falliment, id-deċiżjonijiet prinċipali (il-valutazzjoni, l-istralċ, ir-rikostruzzjoni u l-iskema tal-falliment) jittieħdu mill-kredituri. Minkejja dan, il-qorti għandha ċerta awtorità u dmirijiet waqt li qiegħda tinfetaħ il-proċedura. Per eżempju, il-qorti tiddeċiedi fuq il-ftuħ tal-proċedura, fuq il-miżuri temporanji ta’ sigurtà, u fuq il-ħatra ta’ amministratur tal-falliment. Il-qorti għandha wkoll tissorvelja l-amministratur tal-falliment. Iżda tissorvelja biss li qiegħed jaġixxi skond il-liġi u mhux kemm huwa adattat il-mod ta’ kif qiegħed jaġixxi, u ma tistax tagħti istruzzjonijiet.
L-amministratur tal-falliment għandu rwol prinċipali fil-proċedura tal-falliment. Nies partikularment adattati għal dan ir-rwol huma l-avukati, in-negozjanti, l-akkawntants jew il-konsulenti tat-taxxa. Malli tinfetaħ il-proċedura tal-falliment, l-amministratur tal-falliment jingħata l-awtorità fuq l-amministrazzjoni u d-disponiment ta’ l-assi tad-debitur. Ix-xogħol ewlieni tiegħu huwa li jitneħħew mill-assi li jeżistu mal-ftuħ tal-proċedura tal-falliment l-affarijiet li m’għandhomx x’jaqsmu mal-kredituri. Barra minn hekk, għandu jittrasferixxi għall-assi tad-debitur dawk l-affarijiet li bil-liġi jifformaw parti mill-assi vvalutati, iżda li sa meta tkun infetħet il-proċedura tal-falliment ma kienux għadhom parti mill-assi tad-debitur. L-assi tad-debitur li jiġu ddeterminati b’dan il-mod, jikkostitwixxu l-assi tal-falliment (§ 35 InsO), minn fejn il-kredituri jistgħu jiġu sodisfatti. Ix-xogħol ta’ l-amministratur tal-falliment jinkludi, fost affarijiet oħrajn, ukoll:
il-ħlas tal-pagi tal-ħaddiema tad-debitur tal-falliment
id-deċiżjoni fuq kuntratti pendenti (§ 103 InsO)
it-twaqqif ta’ servej ta’ l-assi (§ 153 para. 1 S. 1 InsO)
il-valutazzjoni ta’ l-assi tal-falliment (§ 159 InsO)
it-tqassim tal-qligħ tal-valutazzjoni (§ 187 InsO).
Ir-regoli tal-falliment jinfluwenzaw konsiderevolment lill-kredituri fil-proċedura tal-falliment. Laqgħa tal-kredituri hija dejjem possibbli. Barra minn hekk teżisti wkoll il-possibilità li jitwaqqaf kumitat tal-kredituri. Il-laqgħa tal-kredituri hija l-mezz bażiku kif il-kredituri jmexxu lilhom infushom, filwaqt li l-kumitat tal-kredituri huwa l-mezz prinċipali kif il-kredituri jiġu ssorveljati, u jaħdem bħala tip ta’ awtorità ta’ sorveljanza.
Il-laqgħa tal-kredituri tissejjaħ mill-qorti tal-falliment (§ 74 para. 1 S. 1 InsO) u titmexxa wkoll minnha (§ 76 para. 1 InsO). Dritt għall-parteċipazzjoni jingħata lill-kredituri li għandhom id-dritt għall-irkuprar ta’ l-assi tagħhom, lill-kredituri tal-falliment, lill-amministraturi tal-falliment u lid-debituri tal-falliment (§ 74 para. 1 S. 2 InsO). Deċiżjoni tista’ ttieħed mill-laqgħa tal-kredituri meta l-ammont totali mressaq fil-klejms tal-kredituri li jaqblu mad-deċiżjoni, huwa aktar minn nofs l-ammont totali mressaq fil-klejms tal-kredituri kollha li jivvutaw (il-maġġoranza ta’ l-ammont totali).
Il-laqgħa tal-kredituri tiddetermina kif jinħatar il-kumitat tal-kredituri (§ 68 InsO). Jekk il-kumitat tal-kredituri jinħatar mill-qorti tal-falliment qabel issir l-ewwel laqgħa tal-kredituri, dan jinħatar skond § 67 para. 2 InsO. Il-laqgħa tal-kredituri għandha d-dritt ixxolji dan il-kumitat temporanju.
L-għan tal-laqgħa tal-kredituri huwa li tiddeċiedi fuq kif għandha titmexxa l-proċedura – partikularment kif issir il-valutazzjoni. Xogħol ieħor tal-laqgħa tal-kredituri, jew il-kumitat tal-kredituri, jinkludi:
il-ħatra ta’ amministratur tal-falliment ieħor (§ 57 S. 1 InsO)
il-kontroll fuq l-amministratur tal-falliment (§§ 66, 79, 197 para. 1 Nru. 1 InsO)
il-qbil ma’ ċerti azzjonijiet legali importanti ta’ l-amministratur tal-falliment (§§ 160 para. 1 InsO)
il-parteċipazzjoni fit-tfassil u fl-esekuzzjoni ta’ l-iskema tal-falliment (§§ 218 para. 2, 231 para. 2, 232 para. 1 Nru. 1, 233 S. 2, 248 para. 2, 258 para. 2 S. 3, 261 para. 2 S. 2, 262 InsO).
Id-debitur tal-falliment huwa s-sid ta’ l-assi li jridu jiġu vvalutati, u l-kredituri tal-falliment għandhom jindirizzaw lilu l-klejms tagħhom (§§ 38, 39 InsO). L-assi kollha tiegħu huma bażikament suġġetti għall-klejms. Anke meta tinfetaħ proċedura tal-falliment, hu jibqa’ s-sid ta’ l-assi tiegħu u d-debitur tad-dejn tiegħu. Minkejja dan, il-kontroll fuq l-amministrazzjoni u d-disponiment ta’ l-assi kollha tiegħu miġburin fil-falliment jgħaddu f’idejn l-amministratur tal-falliment (eċċezzjoni: li jamministra lilu nnifsu [Eigenverwaltung], §§ 270 ff. InsO). Il-ftuħ tal-proċedura tal-falliment jinvolvi bosta obbligi marbutin ma’ l-għotja ta’ tagħrif u l-parteċipazzjoni. Fl-istess ħin, id-debitur tal-falliment jista’ wkoll jipparteċipa fil-proċedura.
Sabiex il-proċedura tal-falliment tingħalaq fi żmien raġonevoli, il-qorti tal-falliment għandha dritt legali għad-deċiżjonijiet f’każijiet meta l-liġi tipprovdi għall-kwereli immedjati [sofortige Beschwerde] (ara § 6 para. 1 InsO). Kwerela immedjata tista’ titressaq fil-qorti tal-falliment jew fil-qorti tal-kwereli (il-qorti tal-pajjiż li tiġi fuq il-qorti tal-falliment) bil-miktub jew b’dikjarazzjoni lill-awtorità fejn qiegħda ssir. Il-kwerela ma tikkaġunax sospensjoni; iżda l-qorti tal-kwereli u l-imħallef tal-falliment jistgħu jordnaw li l-attwazzjoni tagħha tiġi sospiża temporanjament.
Mal-ftuħ tal-proċedura tal-falliment, id-dritt tad-debitur li jamministra u jiddisponi mill-assi li jappartjenu lill-assi tal-falliment jgħaddi f’idejn l-amministratur ta’ l-assi (§ 80 para. 1 InsO). Dan japplika mhux biss għall-assi li jappartjenu lid-debitur mal-ftuħ tal-proċedura, iżda wkoll għall-assi ġodda li jakkwista matul il-proċedura. Dan is-sekwestru ma jinkludix l-affarijiet personali meħtieġa għall-għajxien tad-debitur. Fil-każ tal-qligħ tad-debitur, l-assi tal-falliment jiġbdu biss din il-parti tal-qligħ li hija aktar mill-ammont minimu neċessarju għall-għajxien tad-debitur.
Biex l-assi tal-falliment jiġu protetti – per eżempju minn klejms żejda mressqin mid-debitur jew minn kredituri individwali – l-amministratur ta’ l-assi huwa obbligat li jieħu l-assi tal-falliment taħt il-kontroll tiegħu minnufih. Jekk id-debitur ma jċedix l-assi volontarjament, l-amministratur jista’ jieħu passi kontrih biex isir sekwestru obbligatorju. Id-deċiżjoni li tinfetaħ il-proċedura sservi bħala dritt għal sekwestru. L-amministratur ta’ l-assi għandu wkoll ifassal karta tal-bilanċ ta’ l-assi, fejn l-assi jiġu vvalutati u mqabblin ma’ l-obbligi tad-debitur (§ 153 InsO). Barra minn hekk, huwa wkoll obbligat li jiftaħ reġistru tal-kredituri, fejn il-klejms jiġu reġistrati u fejn il-kredituri ta’ anqas importanza jew li għandhom id-dritt għall-irkuprar ta’ l-assi jiġu reġistrati għalihom (§ 152 InsO).
Peress li l-proċedura tal-falliment għandha l-għan li l-kredituri jiġu kollha sodisfatti b’mod ugwali, il-ftuħ tal-proċedura jipprojbixxi li jsir infurzar obbligatorju individwali. Dan ifisser li matul il-proċedura tal-falliment il-kredituri tal-falliment ma jistgħux jaqbdu parti mill-assi tal-falliment jew parti mill-assi l-oħrajn tad-debitur.
Ċerti kredituri ta’ l-assi jingħataw preferenza biex jiġu sodisfatti (§ 53 InsO). Il-klejms ta’ dawn il-kredituri jiġu stabbiliti mill-amministratur b’relazzjoni għall-iżvilupp tal-falliment wara li tinfetaħ il-proċedura (eż. klejms għall-pagi minn ħaddiema li għadhom jaħdmu mal-kumpanija, jew pretenzjoni minn l-avukat inkarigat mill-amministratur tal-falliment biex iressaq bil-liġi l-klejms kontra d-debitur tal-falliment). Raġuni għas-sodisfazzjon preferenzjali hija li l-amministratur irid ikollu l-possibilità li jidħol fl-obbligi ġodda li jistgħu ċertament jiġu sodisfatti għal kollox, biex imexxi l-proċedura skond ir-regoli.
Kredituri li kellhom bħala sigurtà xi affarijiet li jappartjenu lill-assi tal-falliment, għandhom klejm preferenzjali fuq il-qligħ marbut magħhom. Il-qligħ mill-valutazzjoni ta’ xi ħaġa bħal din jiġi mqassam sa l-ammont tal-klejm żgurat lill-kredituri li għandhom din it-tip ta’ sigurtà. Jekk ikun hemm xi qligħ li jaqbeż l-ammont tal-klejm, dan isir parti mill-assi tal-falliment u jista’ jintuża biex jissodisfa l-klejms tal-kredituri oħrajn. Dan id-dritt preferenzjali huwa stabbilit skond id-drittijiet kostituzzjonali dwar id-depożiti, id-drittijiet dwar l-affarijiet personali jew il-protezzjoni tal-propjetà, fost affarijiet oħrajn (§§ 50, 51 InsO).
Il-kredituri bi drittijiet preferenzjali ma jgħoddux bħala kredituri tal-falliment (§ 47 InsO). Is-sekwestru japplika biss għall-assi tad-debitur. Jekk mal-ftuħ tal-proċedura d-debitur ikollu fil-pussess tiegħu xi assi li fuqhom persuna terza għandha dritt materjali jew personali, il-persuna terza tista’ tressaq id-dritt tagħha fl-intier tiegħu (l-hekk imsejjaħ dritt preferenzjali). Għalhekk hi tista’ tressaq il-klejm tagħha quddiem l-amministratur tal-falliment biex jingħataw dawn l-assi, barra mill-proċedura tal-falliment. Il-kapital u l-kapital bażiku riżervat huma partikularment indikati għad-dritt ta’ l-irkuprar, kif ukoll klejm fuq depożitu li għandu jingħata lura bħala dejn bil-liġi (eż. minn dak li jkun ħa b’kera mingħand min ikun ta b’kera).
Skond ir-regoli fuq l-appell kontra l-falliment stipulati fil-§§ 129 ff. InsO, għandu jiġi evitat li d-debitur tal-falliment ineħħi xi assi mis-sekwestru, jew li xi kredituri individwali jippruvaw jiżguraw xi vantaġġi preferenzjali meta tkun se tinfetaħ il-proċedura tal-falliment. Jekk l-amministratur tal-falliment jaċċetta l-appell, il-persuna li tkun ibbenefikat mir-raġuni li għaliha sar l-appell għandha tagħti lura l-assi kollha li tneħħew mill-assi tad-debitur tal-falliment minħabba r-raġuni li għaliha jkun sar l-appell. Jekk dan m’hux possibbli, din il-persuna għandha tħallas il-kumpens. Jekk din il-persuna għandha xi klejms kuntrarji, dawn jerġgħu jiġu kkunsidrati malli jkun intradd lura dak li jkun mitlub (§ 144 InsO).
Biex isir appell, il-kredituri tal-falliment iridu jkunu se jsofru xi żvantaġġi minħabba azzjoni li tkun bdiet qabel ma tinfetaħ il-proċedura tal-falliment (§ 129 InsO), u trid teżisti raġuni għall-appell kif stipulat fil-§§ 130 - 136 InsO. Raġunijiet għall-appell jinkludu partikularment:
servizzi bla ħlas tad-debitur, minbarra dawk li jkunu nbdew aktar minn erba’ snin qabel ma saret l-applikazzjoni biex tinfetaħ il-proċedura tal-falliment (§ 134 InsO);
proċessi legali, mressqin mid-debitur matul l-aħħar għaxar snin qabel ma saret l-applikazzjoni għall-ftuħ bl-għan li joħolqu l-iżvantaġġi għall-kredituri tiegħu, jekk il-persuna li tibbenefika minnhom kienet taf bl-intenzjoni tad-debitur (§ 133 InsO);
negozji tad-debitur li jkunu nbdew matul l-aħħar tliet xhur qabel ma saret l-applikazzjoni għall-ftuħ, jekk f’dak iż-żmien kien diġà tilef il-kapaċità biex iħallas u l-parti l-oħra kienet taf (§ 132 Abs. 1 Nru. 1 InsO);
Minbarra dan, f’każijiet bħal dawn teżisti responsabbiltà marbuta mal-liġi kriminali min-naħa tad-debitur kif ukoll min-naħa tal-kreditur li jibbenefika (§§ 283 - 283d Strafgesetzbuch [kodiċi kriminali] [StGB]).
Il-klejms tal-falliment ma jsirux awtomatikament, iżda biss meta u sakemm il-kreditur tal-falliment jeżerċita d-dritt tiegħu billi jissottometti applikazzjoni biex jitressaq klejm tal-falliment. Il-qorti tal-falliment għandha tirrikjedi fid-deċiżjoni għall-ftuħ, li l-kredituri tal-falliment iressqu l-klejms tagħhom quddiem l-amministratur tal-falliment fi żmien mhux anqas minn ġimgħatejn u mhux aktar minn tliet xhur (§ 28 para. 1 S. 1, S. 2 InsO). Iżda m’hemmx preklużjoni barra dak il-perijodu. Għalhekk huwa possibbli li ssir applikazzjoni biex jitressaq klejm anke wara ż-żmien stipulat (ara. § 177 para. 1 S. 1 InsO).
Klejms li jkunu diġà ġew stabbiliti mill-qorti (klejms titolari) għandhom ukoll jiġu reġistrati bil-miktub. Ma’ l-applikazzjoni trid tiġi ppreżentata r-raġuni għall-klejm, jiġifieri, il-fatti li jifformaw il-bażi tal-każ. Dan huwa importanti partikularment meta l-applikazzjoni trid issir f’perijodu ta’ żmien limitat. Dokumenti li jsostnu l-klejm iridu jiġu mehmużin (§ 174 para. 1 S. 2 InsO), per eżempju kuntratti u kontijiet.
L-amministratur jirreġistra l-klejms mressqin fir-reġistru tal-falliment ( § 175 para. 1 S. 1 InsO). Meta jispiċċa l-perijodu għas-sottomissjoni ta’ l-applikazzjonijiet, ir-reġistru jista’ jinqara mill-parteċipanti fil-qorti tal-falliment.
Fid-data fissa għall-verifika, il-klejms mressqin jiġu vverifikati formalment mill-qorti tal-falliment. Din id-data tiġi ffissata mal-ftuħ tal-proċedura. Il-kredituri tal-falliment li jkunu ressqu klejm jistgħu jattendu, kif ukoll l-amministratur tal-falliment u d-debitur tal-falliment. Il-qorti ma tivverifikax il-fatti tal-klejms imressqin, iżda tiddetermina biss jekk ġewx ikkontestati mill-amministratur tal-falliment, mid-debitur tal-falliment jew minn xi kreditur tal-falliment. Ir-riżultat tal-verifika jiġi mniżżel fir-reġistru tal-falliment (§ 178 para. 2 InsO).
Kull klejm m’hux ikkontestat mill-amministratur jew minn xi kreditur jiġi aċċettat. Jiġi inkluż awtomatikament meta jitqassmu l-assi tal-falliment. Ir-reġistrazzjoni ta’ klejm verifikat fir-reġistru tal-falliment tgħodd bħala deċiżjoni tal-liġi (§ 178 para. 3 InsO). Jekk ir-reġistrazzjoni tiegħu jiġi kkontestat, il-kreditur irid jippreżenta l-provi li jsostnu l-klejm.
Jekk dan jirnexxielu, għandu jirrikjedi fil-qorti tal-falliment li r-reġistru jiġi kkoreġut (§ 183 para. 2 InsO). Titolu għall-klejm li l-kreditur ikun diġà rebaħ qabel ma nfetħet il-proċedura tal-falliment, ma jistax jiġi kkontestat.
Matul il-proċedura tal-falliment, id-debitur ma jistax jikkontesta klejm imressaq. Jekk id-debitur ma jkunx ikkontesta xi klejm, bis-saħħa tar-reġistru tal-falliment il-kreditur jista’ jitlob għall-infurzar obbligatorju kontra d-debitur wara li tkun ingħalqet il-proċedura tal-falliment (§ 201 para. 2 InsO). Jekk issir kontestazzjoni mid-debitur, il-kreditur irid joqgħod fuq klejm preċedenti.
Il-laqgħa tal-kredituri tiddeċiedi kif titmexxa l-proċedura. Hija tiddeċiedi jekk il-kumpanija tad-debitur għandhiex ixxolji jew jekk hux se tkompli provviżorjament. Hija tista’ tirrikjedi li l-amministratur ifassal skema tal-falliment u tista’ tagħtih l-għan ta’ l-iskema (§ 218 para. 2 InsO). Id-debitur u l-amministratur tal-falliment għandhom ukoll id-dritt li jippreżentaw skema tal-falliment (§ 218 para. 1 InsO). Din l-iskema tista’ tinkludi regoli li jvarjaw mir-regoli bil-liġi, partikularment dwar il-manutenzjoni tal-kumpanija.
L-iskema tal-falliment tinkludi parti deskrittiva u parti kostruttiva. Il-parti deskrittiva tagħti l-informazzjoni lill-parteċipanti, u tiddeskrivi l-miżuri li ttieħdu wara l-ftuħ tal-proċedura tal-falliment jew li għadhom iridu jittieħdu (§ 220 InsO). Il-parti kostruttiva tiddetermina kif id-drittijiet tal-parteċipanti jridu jinbidlu skond l-iskema (§ 221 InsO)..
Il-laqgħa tal-kredituri m’għandhiex id-dritt li tieħu l-inizjattivi, iżda tista’ tirrikjedi li l-amministratur ifassal skema tal-falliment. Wara li l-iskema tiġi ppreżentata, il-valutazzjoni preliminari ssir mill-qorti (§ 231 InsO). Din issir biex jiġi evitat li l-parteċipanti jsegwu skema tal-falliment li tkun kontra l-liġi jew mingħajr il-kapaċità li tilħaq l-għanijiet tagħha u li l-proċedura tal-falliment tittawwal minħabba f’hekk. Jekk il-valutazzjoni tirriżulta pożittiva, il-qorti tgħaddi l-iskema lill-kumitat tal-kredituri, lid-debitur, lill-amministratur tal-falliment u l-konsulenti tal-kumpanija għall-opinjoni tagħhom u tiffissa data sa meta l-opinjonijiet iridu jingħataw (§ 232 InsO). Fl-aħħar, tiffissa d-data sa meta jridu jsiru d-diskussjoni u l-votazzjoni, li tiġi ppubblikata u li għaliha jiġu mistiedna b’mod partikolari l-kredituri tal-falliment, l-amministratur tal-falliment, id-debitur u l-konsulenti tal-kumpanija (§ 235 para. 3 InsO). Hawnhekk il-parteċipanti preżenti jkollhom l-opportunità sabiex jagħtu l-opinjoni tagħhom dwar ir-regoli ta’ l-iskema tal-falliment. Fl-aħħar issir il-votazzjoni tal-kredituri fuq l-iskema (§§ 243 – 246 InsO). Id-debitur għandu bilfors jaċċetta l-iskema, u ma jistax jikkontestaha sakemm bl-iskema ma jsibx ruħu f’pożizzjoni agħar minn kif kien mingħajr l-iskema, u sakemm xi kreditur tal-falliment m’għandux jirċievi ammont ta’ flus aktar mill-ammont totali tal-klejm tiegħu (§ 247 para. 2 InsO). Jekk l-iskema tiġi aċċettata mill-maġġoranza stipulata tal-kredituri, din imbagħad tiġi ratifikata mill-qorti tal-falliment (§ 248 para. 1 InsO).
Bis-saħħa legali tar-ratifikazzjoni tal-qorti, iseħħu l-miżuri stipulati fil-parti kostruttiva ta’ l-iskema tal-falliment, favur u kontra l-parteċipanti kollha (§ 254 para. 1 S. 1 InsO). Il-qorti tal-falliment tiddeċiedi jekk il-proċedura tal-falliment tiġix irtirata (§ 258 Abs. 1 InsO). B’hekk tispiċċa l-awtorità ta’ l-amministratur tal-falliment u tal-membri tal-kumitat tal-kredituri u d-debitur jieħu lura d-dritt li jikkontrolla l-assi tal-falliment (§ 259 para. 1 InsO). Wara li tiġi rtirata l-proċedura tal-falliment, is-sodisfazzjon tal-klejms tal-falliment skond ir-regoli stipulati fl-iskema tal-falliment għandu jitwettaq minn dak li qabel kien id-debitur tal-falliment. Iżda jista’ wkoll ikun il-każ li l-parti kostruttiva ta’ l-iskema tal-falliment tistipula li l-attwazzjoni tagħha tiġi ssorveljata mill-amministratur tal-falliment (§ 261 para. 1 S. 1 InsO).
Jekk l-ebda skema tal-falliment ma tiġi ppreżentata, l-amministratur tal-falliment għandu jagħmel il-valutazzjoni ta’ l-assi tal-falliment sabiex l-assi tal-falliment jiġu kkalkolati f’ammont ta’ flus u sabiex dan l-ammont jista’ jitqassam bejn il-kredituri. Il-mod dettaljat kif għandha ssir din il-valutazzjoni jiġi deċiż mill-amministratur tal-falliment skond metodu stipulat u bl-għan li joħroġ l-aktar qligħ possibbli minnu. Huwa possibbli li l-kumpanija sħiħa tad-debitur jew partijiet minnha jiġu kkontrollati, jew li tiġi xolta u li jiġu kkontrollati għalihom affarijiet individwali li jifformaw parti mill-assi.
L-inventarju tat-tqassim jifforma l-bażi għat-tqassim tal-qligħ mill-amministratur tal-falliment, li jitfassal minnu u li jkun ibbażat fuq ir-reġistru tal-falliment (§ 175 InsO). Dan irid jinkludi l-klejms kollha tal-falliment li jridu jiġu kkunsidrati mat-tqassim. Il-qligħ jitqassam lill-kredituri proporzjonalment skond l-ammonti tal-klejms tal-falliment.
Ġeneralment, it-tqassim ma jibdix biss meta l-valutazzjoni ta’ l-assi tal-falliment tispiċċa. Minnufih meta jkunu disponibbli xi flus kontanti mill-assi tal-falliment, normalment jitħallsu xi ammonti ta’ flus minn qabel (§ 187 para. 2 S. 1 InsO). It-tqassim finali jsir meta tispiċċa l-valutazzjoni (§ 188 S. 1 InsO). Dan irid jiġi ratifikat mill-qorti tal-falliment (§ 196 para. 2 InsO). Jekk diversi klejms tal-falliment jistgħu jiġu sodisfatti għal kollox, l-amministratur tal-falliment għandu jagħti lid-debitur tal-falliment l-ammont li jaqbeż il-klejms (§ 199 S. 1 InsO).
Wara li jkun sar it-tqassim finali, il-proċedura tal-falliment tingħalaq awtomatikament. Id-deċiżjoni dwar l-għeluq tiġi ppubblikata. Wara li tingħalaq il-proċedura tal-falliment, il-kredituri jistgħu jressqu l-klejms l-oħrajn tagħhom kontra d-debitur mingħajr restrizzjonijiet. Dan ivarja jekk id-debitur huwa persuna naturali u jkun applika biex jinħafru d-djun li għadhom iridu jitħallsu. Jekk jinħafru d-djun, il-kredituri ma jistgħux ikomplu jressqu l-klejms tagħhom kontra d-debitur (eċċezzjoni: il-klejms deskritti fil-§ 302 InsO). Ma’ l-għeluq tal-proċedura tal-falliment, id-debitur jerġa’ jieħu f’idejh il-kontroll fuq l-amministrazzjoni u d-disponiment ta’ l-assi li qabel kienu sekwestrati fil-falliment.
Skond il-proċedura ta’ l-iskema, il-proċedura tal-falliment tingħalaq meta l-iskema tiġi rratifikata bil-liġi ( § 258 I 2 InsO).
« Falliment - Informazzjoni Ġenerali | Ġermanja - Informazzjoni Ġenerali »